Almería
        
         (provins i Spania)
Store norske leksikon,Geografi,Verdens geografi,Europa,Spanias geografi
Almería er en provins i Spania som ligger lengst sørøst i Andalucía. Den har et areal på 8775 kvadratkilometer og et innbyggertall på 717 700 (2014). Hovedstaden er Almería.
Provinsen består av fruktbare daler som ligger mellom høye fjellrygger på rundt 2000 meter over havet. Klimaet er varmt og tørt. Det drives betydelig dyrking av frukt, grønnsaker, oliven, sukkerrør og mandler over store, plastdekkede drivhusområder. Det plastdekkede jordbruksområdet er stort (28 576 hektar i 2013) og konsentrert, noe som gjør det lett synlig fra verdensrommet. Jordsmonnet i provinsen er tørt og ørkenaktig og krever derfor store mengder kunstig vanning.Det drives også med brytning av metaller (særlig jern, sølvholdig blymalm og gull). Marmorproduksjonen har i senere år hatt en voksende betydning for områdets økonomi. Provinsens ørkenlandskap er populært med tanke på filminnspilling, og det er blitt spilt inn rundt 200 filmklassikere i provinsens filmstudio. På grunn av sitt tørre og varme klima er Almería er et populært turiststed. Les mer i Store norske leksikon Spanias geografi